ועדת הכלכלה, כנסת 15, פרוטוקול מספר 387, 2001-12-18 08:30

אברהם פורז: בוקר טוב רבותיי, אנחנו מתכבדים לפתוח את ישיבת הוועדה.

אברהם פורז: על סדר יומנו תקנות הגנת הצרכן (הכשרה מתאימה להסמכה).

אברהם פורז: " הממונה – הממונה על הגנת הצרכן לפי סעיף 19 לחוק; " " מבקר – חוקר" – אדם שהממונה הסמיכו לעניין סעיף 21 לחוק," " הכשרה מתאימה להסמכת מבקר -חוקר תהיה אחת מאלה:" תואר אקדמאי בכלכלה, מינהל עסקים, משפטים או ראיית חשבון", בסוגריים מאוניברסיטה רצינית.

עו"ד יצחק קמחי: תואר אקדמאי.

עו"ד יצחק קמחי: אתה אמרת מאוניברסיטה רצינית ואני רוצה להעיר שבמשרד החינוך יש מחלקה לבדיקת תארים.

אברהם פורז: אתה לא תתחיל לבדוק תארים.

עו"ד יצחק קמחי: אני כן אתחיל לבדוק תארים.

אברהם פורז: זה באמת חשוב מבחינת הגנת הצרכן.

עו"ד יצחק קמחי: זה חשוב ואני מטפל בזה.

עו"ד יצחק קמחי: אנחנו הגשנו תיקים בעניין הזה.

אברהם פורז: אני מציע לכם להיכנס לעובי הקורה.

אברהם פורז: האם התואר האקדמאי חייב להיות דווקא בכלכלה ובמשפטים?

אברהם פורז: אם אתם הולכים כאלטרנטיבה של סיים חוק חוקרים אז למה להגביל את זה?

לאה ורון: עו"ד קמחי, אולי בכל זאת תסביר לנו בדיוק מה תפקידו של הממונה ומה תפקידו של מבקר חוקר.

עו"ד יצחק קמחי: הממונה אחראי על ביצוע יישום חוק הגנת הצרכן והסמכויות רשומות.

עו"ד יצחק קמחי: הסמכויות של המבקר הן סמכויות שיש לכאורה לממונה שהוא הסמיך אותו לכך, למעט כמה סמכויות שאני לא יכול להעביר הלאה והן נשארות על פי החוק רק בידיי כמו למשל: מתן התחייבות, צו מניעה.

עו"ד יצחק קמחי: כל שאר החקירות והבדיקות, תפיסת טובין, כל התחום הזה הוא בידי המבקרים.

אברהם פורז: אני רוצה להתייחס לגבי תואר אקדמאי בכלכלה, אני גם ראיתי את סעיף 2 שאומר שעליו לסיים קורס למבקרים-חוקרים שערכה משטרת ישראל בשיתוף עם משרד התמ"ס וזה בסדר.

אברהם פורז: גם אחד שיש לו תואר אקדמאי בכלכלה אבל אין לו מושג בנושאים האלה של דיני תפיסה וחקירה צריך לעבור השתלמות.

עו"ד יצחק קמחי: אין לי ספק, אבל זה משהו נוכל לעשות יותר אצלנו.

אברהם פורז: מאחר ומפעילים כאן סמכויות של שוטר, תפיסה וכניסה, אז תואר בכלכלה הוא לא בדיוק הדבר שמתאים לנושא הזה.

אברהם פורז: איך אנחנו מבטיחים שגם בעל תואר אקדמאי וכל זה יעבור השתלמות בתחום הזה?

אברהם פורז: האם אפשר לתקן תקנות שמדברות על ובלבד שעבר השתלמות?

עו"ד יצחק קמחי: תראה, אנחנו הרי לא נזרוק מישהו סתם לשטח.

אברהם פורז: מה איכפת לך לכתוב: לאחר שעבר השתלמות פנימית של המשרד?

עו"ד יצחק קמחי: בסדר.

עו"ד יצחק קמחי: אנחנו נכתוב: תואר אקדמאי בכלכלה, מינהל עסקים, משפטים או ראיית חשבון ובצרוף השתלמות פנים משרדית.

אברהם פורז: בדיוק.

אתי בנדלר: אדוני היושב ראש, האם זה לגבי כל התארים?

אברהם פורז: כל התארים.

אתי בנדלר: גם משפטים?

אברהם פורז: גם משפטים.

אברהם פורז: נניח ויש אחד שלמד משפטים ועשה סטאז בפטנטים, איך אני יכול לדעת אם הוא יודע מתי נכנסים?

צביה דורי: יש לנו שינוי לגבי סעיף 2(2).

צביה דורי: השנה אנחנו עשינו שני קורסים של חמישה שבועות ושל שבועיים שהמשטרה ערכה אותם.

צביה דורי: המשרד לביטחון פנים פנה אלינו אתמול.

צביה דורי: המשרד לביטחון פנים והמשטרה לא מוכנים להתחייב לעתיד שהם תמיד יערכו את הקורס.

צביה דורי: הם יינתנו את החסות ויעשו את זה יחד איתנו, וישנו נוסח אחר האומר: סיום קורס למבקרים-חוקרים שנערך על ידי משרד התעשייה והמסחר בשיתוף עם משטרת ישראל בנושאי חקירות ודיני הגנת הצרכן.

אברהם פורז: בסדר גמור, אין שום בעיה.

אברהם פורז: " (3) עבודה כחוקר במשך שנה אחת בכל אחד מהגופים הבאים".

עו"ד יצחק קמחי: ישנה כאן טעות כתיב.

עו"ד יצחק קמחי: לא בכל אחד, אלא באחד מהגופים.

אברהם פורז: באחד מהגופים הבאים: משטרת ישראל, הרשות להגבלים עסקיים, הרשות לניירות ערך, אגף המכס ומע"מ, אגף מס הכנסה.

אברהם פורז: האם איכפת לכם שאני אוסיף עוד דבר?

עו"ד יצחק קמחי: שמו לי עוד שני גורמים שאני לא הסכמתי עליהם.

עו"ד יצחק קמחי: אני מקווה שזה לא יהיה זה.

אברהם פורז: אני רוצה להוסיף עוד גורם שנוגע לליבי.

אברהם פורז: אני הייתי במצ"ח, למה שלא נכניס אחד שהיה חוקר במצ"ח?

עו"ד יצחק קמחי: אני אישית רציתי להכניס את זה.

עו"ד יצחק קמחי: אני יודע שהייתה התנגדות.

צביה דורי: כי אמרנו שזה לא חקירות כלכליות.

אברהם פורז: לא בכלכליות, זה מעצר וחיפוש.

עו"ד יצחק קמחי: אין לי התנגדות שזה יהיה.

אברהם פורז: אנחנו מוסיפים את מצ"ח, משטרה צבאית חקירות.

עו"ד יצחק קמחי: פנו אליי ואמרו לי שאולי יש להכניס גם מישהו שהוא עבד אצל המפקח על הבנקים או אצל המפקח על שוק ההון.

עו"ד יצחק קמחי: אני לא חושב שיש להם מקום בדבר הזה.

צביה דורי: אדוני היושב ראש, מה קורה לגבי הרעיון שלך לעשות כל תואר אקדמאי?

אברהם פורז: לא, עזבו את זה, גמרנו.

אברהם פורז: מקסימום מי שיש לו תואר באשורית עתיקה יעשה את הקורס הזה, דיני הגנת הצרכן.

אברהם פורז: התקנות האלה לא כל כך קדושות.

אברהם פורז: תשנו אותן אם יהיה צורך.

אברהם פורז: מקסימום הוא ילך לקורס חוקרים.

אברהם פורז: כמה זמן נמשך הקורס, שבועיים, שלושה?

עו"ד יצחק קמחי: אנחנו עושים שני קורסים של חמישה שבועות.

אברהם פורז: האם זה נערך בתנאי פנימייה?

צביה דורי: לא.

אתי בנדלר: אבל עם משכורת.

אברהם פורז: רבותיי, אנחנו מאוד מודים לכם.

אברהם פורז: אנחנו מאשרים את התקנות.

אתי בנדלר: כולל את תחילתן ביום ה-25 בינואר.

אברהם פורז: צאו לדרך וטפלו באוניברסיטאות ובכל הגנבים עם התארים הגנובים.

אברהם פורז: תודה רבה, הישיבה נעולה.